बौली कोल गै ‘गर्र,गर्र’ घराट चलने दी अवाज उसी बड़ी शैल बझोंदी। आटे दी धूड़ै ने चिट्टा होऐ दा बुड्ढा घराटी गुरगड़ी लैते दे घराटै दे बाह्र बैठे दा हुंदा। उस सुनसान खड्डै दे कंढै इस हालती बिच घराटी उसी कोई ओपरा गै जीव सेही हुंदा। ओदी क्हानी दी नायका हुन सिरै उप्पर दानें आला खल्लड़ू चुक्के दे घराट आई पुजदी ही। धूड़ै कन्ने चिट्टा होए दा घराटी ओदी नजरी बिच इक जुआन गभरू हा, जेह्ड़ा बड़े हिरखै कन्ने ओदी बक्खी दिक्खै दा हुंदा। पर एदे अग्गें क्हानीकारै दी कल्पना दे फंघ हुट्टी जन्दे। ओ सोचना बन्द करी ओड़दा।